SON'VARACHIM SUNGTTAM:
Ghora-ghoramni Saibinnichi murti bhonvddavpachi orthabhorit chalicho orth gela, ani fokot ti atam chal mhonn cholta. Faleam vochun, ghora-ghoramni Saibinnichi murti bhonvddavpachem bond kelem zalear-ui konnak kosloch forok poddcho nam, hem mat khorench khorem.
 "Kiteak vhoronam? " Somudayechi vangddi.
 "Kiteak khuxi nam? " Ti.
 "He khepek tum vhoronam zalear, fuddarak tuka ti kednach vhorunk mellchinam. " Diozechea Gonvlli Bapan firgojechea Vigara kodde uloun ani tharaun, vaddeant ghora-ghoramni Saibinnichi murti bhonvta te vixim nirnnoy gheunk soglo odhikar tikach dilolea porim ti uloyli.
 "Toxem zalear, tuje vixim mhaka Vigara kodde ulounchem poddtolem. " Vigara fattlean firgojecho karbhar cholovpachi zababdari aplech tokler ghalolea vori ti uloyli.
 "Dhormik karonn? Anik koslem? " Hem anik koslem novem karonn oxem yevjit hanvem koplak mirio ghalit vicharlem.
 "Dhormachea kaidea promannem, Saibinnichi murti ghora-ghoramni vhorop compulsory. " Tinnem apunn ek pavl fuddem asa mhonn dakouncho proytn kelo.
 Ti ogich ravli, ani dusrech goddiek cholunk lagli. Koddsorli.
 Fattle pavtt, vaddeant eka xezariager Saibinnichi murti haddpachi asli. Tanger Saibinnik vechem poddta mhonn tika apli dusman lekhpi xezarn'n aple avoyger geli... Ani tichea ghorant Saibinnichi murti haddpachi asli tednam, poile xezarn'nin Moddganv Ravindra Bhovonant sanjechea 7. 30 vaztanchea tiatrak poll kaddlo... Oxe gozalik lagon hanv chintalom, hea dog-ui xezariam modem kitem forok urlo, ani ghoramni Saibinnichi murti haddpache gozalik kitem orth ani mol urlem?
 Fattlea mhoineant ganvchea eka vaddeant ghora-ghoramni Saibinnichi murti bhonvddaytalim... ti murti khoinche manddavollin bhonvddavpachi hem thoimsorlea somudayacheach vangddiamni tharaylolem. Te manddavollinuch soglem choltalem. Okosmat somudayachea eka vagddian te manddavollint eka disa khatir bodol kelo.
 Koslo?
 Aplea soireanchea bhurgeacho zolm'dis aslo dekun, chear disam uprant jea ghorant Saibinnichi murti pavunk zai asli, ti chear disam adinch pavli. "Bhottak zai toso omas ani punov" he gozalik uprant somudayachea tea vangddian kitem justification dilem ti mhaka khobor nam, punn tea vaddeantlea lokan mat hea kumparponnam add tallo ubarunk nam hem mat khorem.
 Ghora-ghoramni Saibinnichi ji murti bhonvddavpachi ji orthabhorit chal asli ticho orth atam khoinchea khoim sanddun uddoyla. Dekun, Saibinnichi murti ghora-ghoramni bhonvddavop hi atam xezariam modem ani vaddeant ekvott ghoddoun haddpachi chal uronk nam. Tacho fattlo ho hetu sanddoyla. Ani hachem khoreponn amkam, Saibinnichi murti ghoramni bhonvta tea vellar xezariam poros soirinch chodd aslolim distat. Dusrea utramni, ghora-ghoramni Saibinnichi murti bhonvddavop ho atam family utsav zala! Famil party zalea!
 Ghora-ghoramni Saibinnichi murti bhonvddavpachi orthabhorit chalicho orth gela, ani fokot ti atam chal mhonn cholta. Faleam vochun, ghora-ghoramni Saibinnichi murti bhonvddavpachem bond kelem zalear-ui konnak kosloch forok poddcho nam, hem mat khorench khorem. 